
Podmienky účasti družstiev a návštevníkov na podujatí
KOTLÍKOVÝ FESTIVAL 2021

Organizátor podujatia 
Organizátorom podujatia je OZ Športový klub Ferčekovce (ŠKF). Organizátor stanovuje podmienky účasti na podujatí. Organizátor zabezpečuje pre súťažné družstvá: miesto, vodu, palivové drevo, stoly, prístrešky, tri zástery (šurce). Pre účastníkov: misky, príbory, pečivo, ingrediencie potrebné na výrobu detských lievancov. 
Súťažiace družstvá 
Súťažiacimi sú fyzické osoby spojené v družstvách, ktoré sa podujatia zúčastňujú z vlastnej vôle. Počet súťažných družstiev je obmedzený na 12. Počet členov v družstve je tri. 
Družstvá si zabezpečia: potrebné ingrediencie, kotlinu, potrebné kuchárske náčinie (nádoba na vodu, nože, naberačka, denko, varecha, príbor a ďalšie podľa potreby). 
Podmienky účasti družstiev 
Pre účasť družstva na podujatí je potrebná jeho registrácia cez elektronický formulár na webovom sídle Organizátora. Formulár musí byť úplne vyplnený. Registrácia je bezplatná. 
Jedlo musí byť družstvom pripravené na konzumáciu v deň konania podujatia do 14:00 hod. Družstvá vyplnením registračného formulára súhlasia, že uvaria 25 litrov jedla. Z tohto množstva poskytnú porciu jedla každému z porotcov a zostávajúce porcie poskytnú účastníkom (členom a nečlenom ŠKF), ktorí sa preukážu degustačnou kartičkou. Družstvo označí vydanie porcie záujemcovi odstránením názvu svojho jedla z kartičky. 
ŠKF môže družstvám kompenzovať náklady spojené s prípravou jedla z peňazí vyzbieraných od verejnosti, ak o to požiadajú. 
Účasť členov ŠKF na podujatí 
Dospelí a detskí členovia ŠKF majú účasť a ochutnávanie varených jedál v cene zaplateného členského poplatku za príslušný rok. Členovia majú možnosť zakúpiť si originálnu keramickú misku určenú na degustáciu jedál. Misky v rámci pracovnej terapie vyrobili prijímatelia sociálnych služieb domova sociálnych služieb Domovina, n. o. Kúpou misky prispievate na ďalšie aktivity Domoviny, preto je možné prispieť ľubovoľnou sumou. Minimálna cena keramickej misky sú 4,-€, Miska sa zaplatením uvedeného poplatku stáva majetkom člena ŠKF. V súlade so zámerom znižovania vplyvu našich aktivít na životné prostredie nabádame účastníkov, aby si priniesli na ochutnávku jedál vlastnú misku a príbor.
Detskí členovia majú v cene členského poplatku účasť na sprievodnom programe a súťažiach. Súťažnú kartičku s ústrižkom, ktorý je zlosovateľný v tombole, obdrží detský člen bezplatne. Dospelí a detskí členovia sa môžu podujatia zúčastniť aj ako súťažiace družstvo.
Účasť verejnosti a nečlenov ŠKF na podujatí 
Podujatie je organizované ako verejné. Vstup nie je obmedzený.  
V prípade záujmu si môže každý záujemca zakúpiť vstup oprávňujúci ho k ochutnaniu pripravovaných jedál za poplatok 5,-€. Po zaplatení poplatku bude účastníkovi vydaná degustačná kartička, ktorou sa preukáže pri vydávaní porcie. V prípade, že má účastník záujem, k dispozícii budú keramické misky, ktoré v rámci pracovnej terapie vyrobili prijímatelia sociálnych služieb domova sociálnych služieb Domovina, n. o. Kúpou misky prispievate na ďalšie aktivity Domoviny, preto je možné prispieť ľubovoľnou sumou. Minimálna cena keramickej misky je však 4,-€, Miska sa zaplatením uvedeného poplatku stáva majetkom účastníka. V súlade s politikou znižovania vplyvu našich aktivít na životné prostredie, každý účastník má možnosť priniesť si na ochutnávku jedál vlastnú misku a príbor. 

Platiaci účastník má možnosť ochutnať jedlo každého družstva iba raz. Úhrada poplatku účastníka oprávňuje na ochutnanie jedla každého súťažiaceho družstva, ak je jedlo ešte k dispozícii. 
Detskí nečlenovia ŠKF sa môžu zúčastniť sprievodného programu a súťaží po zaplatení sumy 2,-€. V cene poplatku je súťažná kartička s ústrižkom, ktorý je zlosovateľný v tombole. Zaradenie kartičky do tomboly je podmienené absolvovaním všetkých súťažných stanovíšť.
Gazdinky/gazdovia, ktorí prinesú vlastné zákusky, jednohubky a podobne, získavajú degustačnú kartičku bezplatne. 
Pečenie a zdobenie detských lievancov
Detskí členovia a nečlenovia ŠKF majú v rámci poobedňajšieho programu možnosť vytvoriť si a upiecť vlastné lievance. Príprava bude prebiehať pod dozorom dospelej osoby, ktorú určí Organizátor. Ingrediencie, nástroje a zariadenie potrebné na prípravu lievancov zabezpečí Organizátor.
Vyhodnotenie súťaže 
Jedlá hodnotí porota, ktorej členov ustanoví vedenie ŠKF. Porota ohodnotí aj jedlá (zákusky, jednohubky a pod.), ktoré pripravia gazdinky/gazdovia doma. Porota určí tri družstvá a tri gazdinky/gazdov, ktorí budú ocenení vecnými cenami. 
Každý účastník, ktorý obdrží degustačnú kartičku, môže odovzdať svoj hlas jednému družstvu. Družstvo, ktoré získa najvyšší počet hlasov od účastníkov, bude odmenené. Každé družstvo odovzdá svoj hlas najlepšiemu varenému jedlu. Jedlo s najvyšším počtom hlasov bude odmenené. Družstvo nemôže dať hlas vlastnému jedlu.
Účasť detských členov a nečlenov ŠKF na sprievodnom programe bude zaznamenaná na súťažnej kartičke. Súťažiaci za absolvovanie každého stanovišťa získa na súťažnú kartičku pečiatku. Po absolvovaní všetkých súťažných stanovíšť sa kartička odovzdá určenému členovi ŠKF, ktorý ju zaradí do tomboly.
Ceny do súťaže zabezpečuje ŠKF v spolupráci s podporovateľmi klubu a sponzormi. Vedenie ŠKF si vyhradzuje právo oceniť špeciálnou cenou družstvo či jednotlivca podľa vlastného uváženia.
Všeobecné ustanovenia 
Podmienky účasti budú zverejnené na webovom sídle organizátora. 
Každý účastník je povinný podriadiť sa a dodržať aktuálne platné nariadenia, ktoré upravujú podmienky účasti osôb na verejných podujatiach v súvislosti so zamedzením šírenia COVID-19. V súlade s tým môže osoba poverená Organizátorom požadovať od účastníkov kontaktné údaje.
Organizátor nepreberá zodpovednosť za zdravie a majetok účastníkov podujatia. Každý sa podujatia zúčastňuje z vlastnej vôle a na vlastnú zodpovednosť. Na získanie vecnej ceny nie je právny nárok.
Nie je v moci Organizátora zabezpečiť degustačnú porciu varených jedál pre každého účastníka.
V súlade s politikou zmierňovania dopadov aktivít ŠKF na životné prostredie apelujeme na využívanie nádob, pohárov a príborov určených na viacnásobné použitie. Zvážte prinesenie vlastného príboru a pohára. Na mieste konania podujatia bude k dispozícii drez s pitnou vodou určený na oplachovanie riadu.
Na podujatí budú zhotovované audiovizuálne materiály, ktoré môžu byť použité na propagáciu Organizátora na jeho webovom sídle a sociálnych sieťach. Každý účastník a člen družstva dáva účasťou na podujatí súhlas na spracovanie osobných údajov v zmysle Nariadenia EP a Rady EÚ č. 2016/679 o ochrane osobných údajov. 

Sporfouj Huk Ferdekoute




